Sophie Løhde (V), 2013-02-20:
Tak for besvarelsen.
Jeg hørte stadig ikke, at man som regering påtog sig ansvaret for den situation, der er ude på sygehusene nu.
Men jeg er sådan set enig med ministeren i det, der nu engang er et faktum, nemlig at det er regionerne, der har ansvaret for sygehusdriften og dermed også tilrettelæggelsen af kapaciteten.
Det er der sådan set ikke noget nyt i.
Det nye er jo, at det er ministeren, der har skiftet holdning og dermed i dag står og siger det stik modsatte af det, der var holdningen hos Socialdemokraterne og SF, da man sad i opposition.
Nu har jeg tilladt mig at tage en lille udskrift af debatten fra 2010 med, hvoraf jeg kan se, at der var to partiledere fra S og SF, bl.a. hr. Villy Søvndal, som – skal vi sige det sådan – var meget optaget af, at det var VK-regeringen og den daværende statsminister, der skulle påtage sig det fulde ansvar for enhver økonomisk disposition ude i landets regioner.
Bl.a. udtalte hr. Villy Søvndal i Folketingssalen: »[...] og så leger han den leg, der hedder: Nej, det her er ikke mit ansvar, det er regionernes ansvar.
Jeg vil sige til statsministeren: Det er for sølle! Det er for sølle.«
Nu var det jo sådan set Socialdemokraterne og Socialistisk Folkeparti, der gik til valg på at kunne det hele, herunder love, at der ikke ville ligge patienter på gangene eller på overfyldte sengestuer.
Derfor vil jeg blot spørge, om ministeren i dag er villig til at tage sin egen medicin og dermed påtage sig det fulde ansvar for den situation, der er ude på de aktuelle afdelinger i dag på landets sygehuse.
Alt andet vil jo – i hvert fald med hr. Villy Søvndals egne ord – være for sølle, nemlig hvis der ikke i dag er en minister, der er villig til at gøre det, som man tidligere mente at andre skulle påtage sig.
Så vil man bruge samme målestok over for sig selv, som man tidligere målte andre ud fra, eller er man også på det her område blevet klogere?
Og vil man dermed gå tilbage til besvarelsen af det spørgsmål, der var før, og mene, at det nu måske engang er regionerne, der har ansvaret for sygehusdriften?
Mener ministeren, at regeringen bærer hovedansvaret for de overfyldte medicinske afdelinger, hvor patienterne ligger på gangene eller i overfyldte sengestuer?
Ja, jeg ved ikke, hvad det er for et fortegnet billede, ministeren mener jeg opstiller.
Det bliver jo hurtigt sådan lidt polemisk, for er det et fortegnet billede, at den her regering nu har overtaget den handlingsplan for den ældre medicinske patient, som man tidligere kritiserede?
Jeg er jo glad for, at man nu anerkender, at det faktisk var et rigtig godt udgangspunkt for at styrke indsatsen for den ældre medicinske patient.
Er det et fortegnet billede, at den her regering nu indgår en økonomiaftale med landets regioner, hvor man for første gang afsætter markant færre penge til sundhedsvæsenet end det, man har oplevet tidligere år?
Nej, det er et ikke et fortegnet billede, det er sådan set blot en gengivelse af, hvad det er, der er foregået.
Ministeren må jo undskylde, at der er nogle af os, der kan huske, hvad det var, man tidligere gik og lovede, og det er blot derfor, jeg helt stilfærdigt spørger: Når man tidligere mente, at det var en god idé at sænke belægningsprocenten med 1 procentpoint pr. år, er det så en målsætning, man vil binde sig til?
Vil ministeren garantere, at den her regering har sænket belægningsprocenten med 1 procentpoint pr. år, når regeringsperioden udløber?
Det er sådan set bare et ja eller nej-spørgsmål.